CELEX: 32016D0087
Language: bg
Date: 2016-01-22 00:00:00
Title: Решение за изпълнение (ЕС) 2016/87 на Комисията от 22 януари 2016 година относно изтеглянето от пазара на съществуващите продукти, получени от MON 863 (MON-ØØ863-5), и за отмяна на решения 2010/139/ЕС, 2010/140/ЕС, 2010/141/ЕС за разрешаване на пускането на пазара на продукти, съдържащи, състоящи се или произведени от генетично модифицирана царевица MON863×MON810×NK603 (MON-ØØ863-5×MON-ØØ81Ø-6×MON-ØØ6Ø3-6), MON863×MON810 (MON-ØØ863-5×MON-ØØ81Ø-6) и MON863×NK603 (MON-ØØ863-5×MON-ØØ6Ø3-6), съгласно Регламент (ЕО) № 1829/2003 на Европейския парламент и на Съвета (нотифицирано под номер С(2016) 204) (Текст от значение за ЕИП)

26.1.2016   
            
            
               BG
            
            
               Официален вестник на Европейския съюз
            
            
               L 17/14
            
         РЕШЕНИЕ ЗА ИЗПЪЛНЕНИЕ (ЕС) 2016/87 НА КОМИСИЯТА
   от 22 януари 2016 година
   относно изтеглянето от пазара на съществуващите продукти, получени от MON 863 (MON-ØØ863-5), и за отмяна на решения 2010/139/ЕС, 2010/140/ЕС, 2010/141/ЕС за разрешаване на пускането на пазара на продукти, съдържащи, състоящи се или произведени от генетично модифицирана царевица MON863×MON810×NK603 (MON-ØØ863-5×MON-ØØ81Ø-6×MON-ØØ6Ø3-6), MON863×MON810 (MON-ØØ863-5×MON-ØØ81Ø-6) и MON863×NK603 (MON-ØØ863-5×MON-ØØ6Ø3-6), съгласно Регламент (ЕО) № 1829/2003 на Европейския парламент и на Съвета
   
      
         (нотифицирано под номер С(2016) 204)
      
   
   (само текстовете на нидерландски и френски език са автентични)
   (текст от значение за ЕИП)
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕО) № 1829/2003 на Европейския парламент и на Съвета от 22 септември 2003 г. относно генетично модифицираните храни и фуражи (1), и по-специално член 8, параграф 6 и член 20, параграф 6, както и член 9, параграф 2 и член 21, параграф 2 от него,
   като има предвид, че:
   
               (1)
            
            
               С Решение 2005/608/ЕО на Комисията (2) пускането на пазара на фуражи, съдържащи или състоящи се от царевица MON 863, и на царевица MON 863 като съставка в продукти, които се състоят от нея или я съдържат и са предназначени за всякаква друга употреба освен за храни и фуражи, с изключение на отглеждане, се разрешава в съответствие с Директива 2001/18/ЕО на Европейския парламент и на Съвета (3) за срок до 12 януари 2016 г.
            
         
               (2)
            
            
               С Решение 2006/68/ЕО на Комисията (4) пускането на пазара на храни, съдържащи, състоящи се или произведени от царевица MON 863, се разрешава в съответствие с Регламент (ЕО) № 258/97 на Европейския парламент и на Съвета (5) за срок до 12 януари 2016 г.
            
         
               (3)
            
            
               Добавките в храните, фуражните суровини и фуражните добавки, произведени от генетично модифицирана царевица MON 863, бяха пуснати на пазара, преди да влезе в сила Регламент (ЕО) № 1829/2003, и след влизането в сила на посочения регламент за тях бяха представени уведомления за съществуващи продукти съгласно член 8, параграф 1, буква б) и член 20, параграф 1, буква б) от него.
            
         
               (4)
            
            
               На 13 април 2007 г. Monsanto Europe S.A. представи на Комисията, в съответствие с член 8, параграф 4, член 11, член 20, параграф 4 и член 23 от Регламент (ЕО) № 1829/2003, заявление за подновяване на разрешението за продължаване на търговията със съществуващи добавки в храните, фуражни суровини и фуражни добавки, произведени от царевица MON 863, за които има предварително уведомяване в съответствие с член 8, параграф 1, буква б) и член 20, параграф 1, буква б) от посочения регламент („заявлението“). На 30 март 2010 г. Европейският орган за безопасност на храните (наричан по-нататък „ЕОБХ“) даде положително становище в съответствие с член 6 и член 18 от Регламент (ЕО) № 1829/2003 и заключи, че предоставената в заявлението за подновяване нова информация и прегледът на научната литература, публикувана след последните научни становища на ЕОБХ относно царевица MON 863, не налагат промени в становищата. Затова ЕОБХ потвърждава предходните си заключения, че е малко вероятно царевицата MON 863 да окаже неблагоприятно въздействие върху здравето на хората и на животните или върху околната среда в рамките на предвидената ѝ употреба. В становището си ЕОБХ взе предвид всички конкретни въпроси и опасения, изразени от държавите членки в рамките на консултацията с националните компетентни органи съгласно предвиденото в член 6, параграф 4 и в член 18, параграф 4 от Регламент (ЕО) № 1829/2003.
            
         
               (5)
            
            
               С решения 2010/139/ЕС (6), 2010/140/ЕС (7) и 2010/141/ЕС (8) на Комисията пускането на пазара на храни и фуражи, съдържащи, състоящи се или произведени от царевица MON863×MON810×NK603, царевица MON863×MON810 и царевица MON863×NK603, е разрешено в съответствие с Регламент (ЕО) № 1829/2003 със срок до 1 март 2020 г.
            
         
               (6)
            
            
               На 29 юни 2015 г. Monsanto Europe S.A. поиска от Комисията да прекрати всички разрешения, предоставени от Комисията, на продукти, съдържащи, състоящи се или произведени от генетично модифицирана царевица MON 863, като единично трансфомационно събитие или в множествени трансформационни събития, след взето търговско решение на дружеството да не предлага тези продукти в ЕС.
            
         
               (7)
            
            
               Вследствие на това Monsanto Europe S.A. оттегли заявлението за подновяване на разрешението за продължаване на търговията със съществуващи добавки в храните, фуражни суровини и фуражни добавки, произведени от царевица MON 863, подадено на 13 април 2007 г., за което ЕОБХ публикува становище на 30 март 2010 г., и поиска от Европейската комисия да отмени решения 2005/608/ЕО, 2006/68/ЕО, 2010/139/ЕС, 2010/140/ЕС и 2010/141/ЕС.
            
         
               (8)
            
            
               Тъй като MON 863, като единично трансфомационно събитие или в множествени трансформационни събития, не е била отглеждана с търговска цел в трети държави от 2011 г. и вече не се предлага на пазара, не е необходимо да се предвижда ограничен срок, в който съществуващите запаси от продукта могат да бъдат използвани.
            
         
               (9)
            
            
               Решения 2005/608/ЕО и 2006/68/ЕО са със срок до 12 януари 2016 г. Тъй като дружеството Monsanto Europe S.A не е подало заявления за подновяване на разрешението, предоставено по силата на тези решения, продуктите, попадащи в обхвата на посочените решения, не следва да бъдат пускани на пазара след посочената дата.
            
         
               (10)
            
            
               Мерките, предвидени в настоящото решение, са в съответствие със становището на Постоянния комитет по растенията, животните, храните и фуражите,
            
         ПРИЕ НАСТОЯЩОТО РЕШЕНИЕ:
   Член 1
   1.   Добавките в храните, произведени от царевица MON-ØØ863-5, за които има уведомление, че са съществуващи продукти съгласно член 8, параграф 1, буква б) от Регламент (ЕО) № 1829/2003, както и фуражните суровини и фуражните добавки, произведени от царевица MON-ØØ863-5, за които има уведомление, че са съществуващи продукти съгласно член 20, параграф 1, буква б), се изтеглят от пазара не по-късно от датата на публикуването на настоящото решение в Официален вестник на Европейския съюз.
   2.   Решения 2010/139/ЕС, 2010/140/ЕС и 2010/141/ЕС се отменят, считано от датата на публикуване на настоящото решение в Официален вестник на Европейския съюз.
   Член 2
   Вписванията в регистъра на Общността за генетично модифицирани храни и фуражи, посочен в член 28 от Регламент (ЕО) № 1829/2003, относно царевица MON-ØØ863-5, MON-ØØ863-5×MON-ØØ81Ø-6×MON-ØØ6Ø3-6, MON-ØØ863-5×MON-ØØ81Ø-6 и MON-ØØ863-5×MON-ØØ6Ø3-6 се актуализират, за да бъде взето под внимание настоящото решение.
   Член 3
   Адресат на настоящото решение е Monsanto Europe S.A., Scheldelaan 460, Haven 627, 2040 Antwerp, Белгия.
   
      Съставено в Брюксел на 22 януари 2016 година.
      
         
            За Комисията
         
         Vytenis ANDRIUKAITIS
         
            Член на Комисията
         
      
   
   
      (1)  ОВ L 268, 18.10.2003 г., стр. 1.
   
      (2)  Решение 2005/608/EО на Комисията от 8 август 2005 г. относно пускането на пазара, в съответствие с Директива 2001/18/ЕО на Европейския парламент и на Съвета, на продукта царевица (Zea mays L., линия MON 863), генетично модифициран за резистентност към царевичния коренов червей (ОВ L 207, 10.8.2005 г., стр. 17).
   
      (3)  Директива 2001/18/ЕО на Европейския парламент и на Съвета от 12 март 2001 г. относно съзнателното освобождаване на генетично модифицирани организми в околната среда и за отмяна на Директива 90/220/ЕИО на Съвета (ОВ L 106, 17.4.2001 г., стр. 1).
   
      (4)  Решение 2006/68/EО на Комисията от 13 януари 2006 г. за разрешаване на пускането на пазара на храни и на хранителни съставки, получени от генетично модифицирана царевица линия MON 863, като нови храни или нови хранителни съставки съгласно Регламент (ЕО) № 258/97 на Европейския парламент и на Съвета (ОВ L 34, 7.2.2006 г., стр. 26).
   
      (5)  Регламент (ЕО) № 258/97 на Европейския парламент и на Съвета от 27 януари 1997 г. относно нови храни и нови хранителни съставки (ОВ L 43, 14.2.1997 г., стр. 1).
   
      (6)  Решение на Комисията 2010/139/ЕС от 2 март 2010 г. за разрешаване на пускането на пазара на продукти, съдържащи, състоящи се или произведени от генетично модифицирана царевица MON863×MON810×NK603 (MON-ØØ863-5×MON-ØØ81Ø-6×MON-ØØ6Ø3-6), съгласно Регламент (ЕО) № 1829/2003 на Европейския парламент и на Съвета (ОВ L 55, 5.3.2010 г., стр. 68).
   
      (7)  Решение 2010/140/ЕС на Комисията от 2 март 2010 г. за разрешаване на пускането на пазара на продукти, съдържащи, състоящи се или произведени от генетично модифицирана царевица MON863×MON810 (MON-ØØ863-5×MON-ØØ81Ø-6), съгласно Регламент (ЕО) № 1829/2003 на Европейския парламент и на Съвета (ОВ L 55, 5.3.2010 г., стр. 73).
   
      (8)  Решение 2010/141/ЕС на Комисията от 2 март 2010 г. за разрешаване на пускането на пазара на продукти, съдържащи, състоящи се или произведени от генетично модифицирана царевица MON863×NK603 (MON-ØØ863-5×MON-ØØ6Ø3-6), съгласно Регламент (ЕО) № 1829/2003 на Европейския парламент и на Съвета (ОВ L 55, 5.3.2010 г., стр. 78).